google/wiki40b huggingface dataset:
Karla (elv)

Karla (russisk: Карла́, tatarisk: Карлы) er ei elv i Tatarstan og Tsjuvasjia i Russland og ei av sideelvene til Svijaga fra venstre. Elva er 89 kilometer lang og har et nedbørfelt på 1 000 km².
Kilden ligger 3 kilometer nordøst for landsbyen Khumara Tvar i Tsjuvasjia. Den munner ut i Svijaga 154 kilometer fra munningen i Tatarstan.
Den største sideelva er Bol. Ikke langt fra munningen ligger byen Buinsk.
Napalm Records

Napalm Records er et  østerriksk plateselskap som fokuserer på undergrunnsmetal. Plateselskapet ble grunnlagt av Markus Riedler i 1992.
Harue Sato

Landslaget

Harue Sato spilte 17 landskamper for Japans kvinnelandslag. Hun ble tatt ut i Japans tropp til Asiamesterskapet 2001.
Gubbens gård och Gummans gård

Geografi

Ved Slottsbackens nordre og søndre side finnes to lavere partier som kan nås med bil fra Skeppsbron. Fra den nordre, utenfor Stockholms slotts søndre fasade, når man blant annet inngangen til Livrustkammaren. Den søndre ligger utenfor gamle Stockholms telegrafstation og Flemingska palatset. Her finnes parkeringsplasser og innkjøringen til tilfluktsrommet under Slottsbacken (idag P-hus Slottsbacken) samt utkjøringen fra Österlånggatan.

Navnet

De to forsenkningene kalles uoffisielt for Gubbens gård, respektive Gummans gård. Hvem som er hvem råder det delte meninger om. Harald Norbelie anså at den nordre forsenkingen er Gubbens gård. Også Statens Fastighetsverk kaller den nordre for Gubbens gård. Det er hit Karl XIV Johans statue ble flyttet fra Slussplan i november 2015.
I følge en forklaring var opprinnelig den nordre delen (utenfor Livrustkammaren) Gummans gård og den søndre (utenfor Flemingska palatset) Gubbens gård. Navnet Gummans gård henviser ikke på noen kongelig person men kom til som pendang «för balansens skull». Når Oscar II ble eldre orket han bare å ta seg en promenade utenfor Livrustkammaren og da fikk den delen hete Gubbens gård istedet.
Bolsón Cove

Bolsón Cove er en bukt innerst i Flandres Bay, som ligger like øst for Etiennefjorden, langs vestkysten av Graham Land. Den ble først kartlagt av Belgica-ekspedisjonen ledet av Gerlache, 1897–99. Navnet er nedtegnet på et argentinsk kart fra 1954 og er skildrende siden «bolsón» er spansk for en stor veske.
Peanuts & Corn Records

Peanuts & Corn Records er et kanadisk uavhengig plateselskap, grunnlagt av Rod Bailey i Brandon, Manitoba. De har gitt ut kanadisk hiphop siden 1994. Per dags dato har de et 50-talls utgivelser.
Bailey, bedre kjent under artistnavnet mcenroe etter tennis-spilleren John McEnroe, flyttet senere base til Winnipeg, og deretter til Vancouver, hvor selskapet fremdeles holder til.
Mo kommunestyre 1854–1856

Mo kommunestyre 1854–1856 er en oversikt over representanter i Mo herredsstyre, etter herredsstyrevalget i 1854. Valget ble avholdt den 15. juni 1854.
I 1854 var det direkte valg på personer. De som fikk flest stemmer ble herredsstyremedlemmer.
Ventus, Studentmediehuset i Bodø

Bakgrunn

Mediehuset ble startet 1. mars 2007 av studentene ved daværende Høgskolen i Bodø som Norges første fellesredaksjon for alle typer studentmedia. Studentavisen Bodøstudenten og Studentkanalen slo sine redaksjoner sammen og dannet et mediehus med en ansvarlig redaktør. Mediehuset driver nyhetssiden ventusmedia.no og gir ut et magasin på papir 4-5 ganger i løpet av studieåret. Magasinene legges også ut på nettsiden, og i PDF-versjon hos Issuu. Programmer og innslag fra Ventus studentradio og Ventus student-TV, samt nettnyheter legges kontinuerlig ut på nettsiden. Ventus Studentradio fikk i juni 2008 tildelt nisjekonsesjon fra 2009 til 2015. I dag publiseres radioprogrammene på SoundCloud.
Studentmediehuset er utelukkende basert på frivillig arbeid og består bare av studenter fra Nord universitet.

Formål

Studentmediehuset Ventus er registrert hos Brønnøysundregistrene med organisasjonsnummer 990 996 350. 
I vedtektene for mediehuset står det at "Ventus skal være et fritt og uavhengig studentmediehus som ivaretar  studentene i Bodø sine interesser. Ventus skal gi et tilbud til de  studenter som ønsker å drive med journalistikk på nett, tv, radio og  magasin i papirformat. Ventus skal informere, underholde og skape  engasjement og debatt blant studentene. Ventus skal gjennom sitt  innhold gjenspeile og skildre aktiviteter som foregår i studentmiljøet  i Bodø. Dette gjelder også utenomfaglige saker som kulturarrangementer  og studentpolitiske hendelser, og annet som kan være av interesse for  studenter. Ventus skal drive med nettpublisering, radiojournalistikk,  tv-journalistikk og journalistikk i et månedlig magasin i papirformat".
Minestronesuppe

Minestronesuppe er en suppe som er basert på en kraft, enten oksebuljong eller grønnsaksbuljong. Ellers lages suppen tradisjonelt av de ingredienser man har på kjøkkenet, ulike typer grønnsaker og spekeskinke, samt pasta. I tillegg kommer krydder og parmesan. En minestronesuppe serveres vanligvis med brødtilbehør.
Minestronesuppen kommer fra Italia. Navnet kommer fra minestra som betyr suppe.
Grammodoplia

Utseende

En liten, forholdsvis smal, brunsvart oldenborre, dekkvingene rødbrune. Hodet er trapesformet og nokså flatt. Pronotum og dekkvingene har felter som er dekt av lyse, hårlignende skjell, dette gjelder sidekantene og en smal midtstripe på pronotum, scutellum og en lengdestripe på hver dekkvinge. Dekkvingene er litt rundede, bakbeina store og kraftige som vanlig hos Hopliinae.

Utbredelse

Slekten er endemisk for Madagaskar.
Østre Fredrikstad gravlund

Østre Fredrikstad gravlund ble tatt i bruk i 1832, etter at kirkegården ved Østre Fredrikstad kirke var full.
Kirkegården omfatter 31 mål med plass til 4000 kistegraver og 350 urnegraver.
På kirkegården står et gravkapell og en støpul, og det er planer om utvidelse.
Vänge

Vänge er et tettsted i Uppsala kommune i Uppsala län i landskapet Uppland i Sverige. I 2010 hadde tettstedet 1 331 innbyggere. Vänge ligger cirka femten kilometer vest for Uppsala. Før 1995 het tettstedet Brunna.
Tom Hardy

Barndom

Hardy ble født i Hammersmith i London. Han er enebarn, sønn av Anne (født Barrett) og Edward "Chips" Hardy. Han vokste opp i East Sheen. Moren hans er artist og maler og hun har en irsk-katolsk familie. Faren hans er romanforfatter. Hardy studerte på Reed's School og Tower House School. Senere begynte han på Richmond Drama School og Drama Centre London.

Privatliv

Hardy giftet seg med Sarah Ward i 1999, men ble skilt i 2004. Han har en sønn, Louis Thomas, med sin tidligere kjæreste Rachael Speed. I 2008 møtte han skuespilleren Charlotte Riley når de jobbet med The Take og Wuthering Heights sammen. I 2010 fridde Hardy til Riley.

Utmerkelser

I 2018 ble han utnevnt til kommandør (CBE) av Order of the British Empire for sin innsats for teateret.
Gandhavyuasutraen

Gaņdhavyūasūtraen eller sūtraen om å endre virkelighetens verden er en mayahanabuddhistisk sūtra av indisk opprinnelse, som omhandler en pilegrimsferd. Teksten utgjør det 39. kapittel av Avatamsakasutraen, og 1/4 av hele denne teksten. Den beskriver «Sudhanas søken etter den ultimate sannheten» i form av en pilegrimsferd som disippel, mens han møter ulike lærdommer og bodhisattvaer og til slutt kommer frem til palasset til Buddha Vairocana.
Den katolske kirke i Eritrea

Historie

Den første katolske jurisdiksjon i landet var det latinsk-rituelle apostoliske prefekturet Eritrea, som i 1894 ble utskilt fra det apostoliske vikariatet Egypt. Prefekturet ble i 1911 selv opphøyet til apostolisk vikariat med sete i Asmara. Under tiden som italiensk koloni bodde det et større antall romersk-katolikker i Eritrea (ca. 1000 i 1911, 76 000 i 1939), men de fleste av disse forlot landet etter andre verdenskrig.
1930 fikk Eritrea sin første etiopisk-katolske jurisdiksjon, ordinariatet Eritrea. Dette ble i 1951 opphøyet til apostolisk eksarkat Asmara og i 1961, etter den etiopiske anneksjonen av Eritrea, til eparki i den nyopprettede kirkeprovinsen Addis Abeba.
1995, to år etter Eritreas uavhengighet, ble de to nye etiopisk-katolske eparkiene Barentu og Keren ble opprettet. Samtidig ble det latinske vikariatet opphevet.

Internasjonale forbindelser

Leo Boccardi er per 2011 apostolisk nuntius til Eritrea og Sudan (med sete i Khartoum). Biskopene i Eritrea inngår i en felles bispekonferanse med Etiopia.
Røde stjerne

Femarmet, rød stjerne er et rødt stjernesymbol som har blitt brukt i mange sammenhenger, ikke minst som grafisk figur i flere flagg, og som politisk symbol og kjennetegn for sosialisme og kommunisme. Rød stjerne forekommer også som dekorelement og i logoer.
Navnet «Røde stjerne» er også brukt på liknende måte.
Symbolet er historisk ikke avgrenset til kommunisme/sosialisme. Det er kjent innen islam, skjønt ikke som sentralt symbol, og ble også benyttet i Det osmanske rike. En rekke fotballklubber og andre sammenslutninger - som regel fra land som tidligere var kommunistiske - har eller har hatt «Røde stjerne» i navnet.

Kommunistisk symbol

Rødt stjernesymbol ble brukt i en rekke flagg og statsvåpner for kommunistregimer. I noen land i den tidligere Østblokken i Europa, for eksempel Ungarn, er det idag straffbart å offentlig bruke eller vise dette symbolet.
Også en tilsvarende gullstjerne er brukt som kommunistisk symbol, blant annet i Kinas flagg. Ettersom flagget i seg selv er rødt, må stjernen markeres på annet vis.
Den sovjetiske militæravis grunnlagt i 1924, het Røde stjerne (på russisk Krasnaja Zvezda).

Stjernesymbol i andre farger

Andre femarmede eller femtakkede stjerner i ulike farger er brukt rundt om i verden i et høyt antall flagg, riksvåpen og andre våpenskjold, foreningsmerker, varemerker og lignende kjennetegn. En eller flere stjerner finnes i bl.a. nyere norske kommunevåpen, eldre slektsvåpen og bumerker. Femtakket stjerne tegnet i en sammenhengende strek (pentagram), er mer uvanlig, men finnes bl.a. i Marokkos flagg og i mange bumerker fra norske bønder.
Både den femtakkede røde stjernen og andre stjerneformede figurer, er nærmere behandlet i en del litteratur om flagg og våpenskjold (heraldikk).
Cloeotus

Utseende

Små, hvelvede, blanke, gjerne metallisk fargede biller. De kan rulle seg sammen til en kule, der de brede leggene på mellom- og bakbeina dekker undersiden.

Levevis

Billene har blitt funnet på barken av trær, knyttet til maur og termitter, og i gangene til biller av familien Passalidae. Voksne og larver lever gjerne sammen.

Utbredelse

Slekten lever i Sør-Amerika (Colombia og Brasil).
Tverrlinjet seljefly

Utseende

Et middelsstort (vingespenn 34 – 40 mm), lyst gråbrunt nattfly. Arten virker nokså ensfarget. Forvingen har store og tydelige, lyskantede nyre- og ringmerker, dessuten en hvit og mørkt brunrød bølgelinje langs ytterkanten. Bakvingen er temmelig mørkt grå. Larven er gulgrønn med tallrike små, lyse flekker og smale, lyse lengdestriper.

Levevis

Denne arten finnes i løvskog der larvene lever på eik, selje og andre løvtrær og busker. De voksne sommerfuglene flyr i mars – april og kommer gjerne til lys.

Utbredelse

Arten er utbredt i Europa. I Norge er den utbredt nord til Sør-Trøndelag.
Jasenevo

Jasenevo (russisk: Район Ясенево) er en bydel sørvest i Moskva med ca 174 236 innbyggere (2012). Jasenovo er et administrativt distrikt (rajon) i den sørvestlige administrative region (okrug), og den ene av 125 raioner i Moskva.

Beskrivelse

Det er en av de mest folkerike bydelene og en av de mest trange med en befolkningstett på 25 000 per km². Området er ikke spesielt stort, men har tre parker eller grøntomårder; Uzskoye, Bittsevskij og Butovskij. Sangeren Zhanna Aguzarova og fotballspilleren Sergej Ignasjevitsj kommer herfra.
Den britiske internasjonale skole i Moskva har en avdeling for aldersgruppen 11 – 18 i Jasenovo, nummer 3 av 9 skoler.

KGB

Jasenovo er blant annet kjent for at utenlandshovedkvarteret til tidligere KGB lå i denne bydelen. I 1972 besluttet det sovjetiske kommunistpartiet å bygge et nytt hovedkvarter til sin internasjonale avdeling. Under byggeprosessen ombestemte myndighetene seg, siden det nye bygget lå for langt fra andre sentrale instanser i hovedstaden. Det ble derfor besluttet å overlate bygget til Første hoveddirektorat (FHd utenlandsetterretning). Vasilij Mitrokhin, som var sjefarkivar i det gamle hovedkvarteret i Moskva senter fikk ansvar for å flytte ca 300 000 arkiver av forskjellig slag til det nye hovedkvarteret.Han klarte og smugle en god del opplysninger fra dette arkivet på lapper som han gravde ned i melkespann i hytten sin utenfor Moskva i mange år. I dag er dette arkivert i England og kalles i dag for Mitrokhin-arkivet.
Komponentbasert programvareutvikling

Komponentbasert programvareutvikling (engelsk: Component-based software engineering) er en grein innen programvareutvikling som legger vekt på å innkapsling med hensyn til funksjonalitet som er vidtrekkende tilgjengelig i et programvaresystem. Det er en tilnærmelse basert på gjenbruk ved å definere, implementere og sette sammen løst koblede uavhengige komponenter i et system. Innfallsvinkelen prøver å frembringe vidttrekkende fordeler både på kort og på lang sikt både for programvaren og programvareutviklere.
Aegognathus

Utseende

Små til middelsstore (15–25 millimeter), mørke hjortebiller. Hannen har gjerne sterkt forstørrede kjever som er krumme med en lange tann på innersiden, slik at de blir gevirlignende. Kroppen er matt svart, ofte med oransje til brunrøde tegninger, særlig på pronotum.

Utbredelse

Slekten har en to-delt utbredelse: i Andesfjellene fra Colombia i nord til Peru i sør, og i det sørøstlige Brasil.
Linda Wessberg

Karrieren som amatør

Svensk juniormester i 2001.

Karrieren som profesjonell

Debuterte på Telia Tour i 2003 (ble Årets spiller).
Wessberg har så langt 2 seire på LET, Wales Ladies Championship of Europe i 2006 og Vediorbis Open de France Dames i 2007.
Tatt ut på Solheim Cup-laget 2007.
JK Place Capri

JK Place Capri er et luksushotell på Capri. Det ligger nordøst for byen Anacapri, vest for Marina Grande. Det ble etablert i 2007. Hotellet har 22 rom og åtte suiter, og ligger i en restaurert villa fra 1800-tallet som en gang tilhørte to velstående amerikanske søstre, Sadiee og Kate Woolcott-Perry.
I Forbe's Travel Guide står det om hotellet: "Great attention to detail, elegance, and beautiful views have made a winner of this hotel, in spite of its less-than- desirable location on the main road from the harbor up to Capri and Anacapri." Utsmykningen er beskrevet som "avante garde" med stoler trukket med sebraskinn og høyryggede møbler i florentinerstil "
Max Born

Bakgrunn, studietid

Max Born var sønn av professor Gustav Born, anatom og embryolog, og hans frue Margarete (født Kauffmann), som kom fra en schlesisk tekstilfabrikørfamilie. Han studerte ved König Wilhelm Gymnasium i Breslau, men oppviste ikke da noen større studiebegavelse.
Han leste senere ved universitetet i Breslau, der han blant annet studerade matrisekalkyle under David Hilbert, samt ved universitetene i Heidelberg, Zürich, Göttingen og for en kortere tid i Cambridge.

Akademisk karriere

Han tok doktorgraden i 1906 i Göttingen. Her beskjeftiget han seg blant annet med følgene av Albert Einsteins relativitetsteori innen fysikken for faste legemer, og med teorien om atomære krystallgitre. Om dette publiserte han i 1915 boken Dynamik der Kristallgitter. 
Han ble ekstraordinær professor i teoretisk fysikk i Berlin hvor han samarbeidet med Max Planck, Albert Einstein og Walther Nernst.
Fra 1921 til 1933 var han professor i Göttingen. Her utviklet han sammen med Wolfgang Pauli, Werner Heisenberg og Pascual Jordan store deler av den moderne kvantemekanikk. Til de viktigste resultater hører den såkalte Born-Oppenheimer-Approksimeringen, som i 1928 førte til orbitalmodellen. Han utviklet den statistiske tolkning av bølgefunksjonen, som senere ble kjent som Københavnertolkningen, og som han i 1954 mottok Nobelprisen i fysikk for. 
Max Born beskjeftiget seg også med teoretisk optikk som han sammen med Emil Wolf skrev en betydningsfull lærebok om. 
I 1933 ble Max Born på grunn av seg og sin kones delvis jødiske herkomst fratatt sitt professorat og emigrerte til Edinburgh hvor han arbeidet som dosent frem til han i 1954, samme år han fikk Nobelprisen, vendte tilbake til hjemlandet hvor han virket til sin død.
Ved siden av sitt vitenskapelige arbeid, beskjeftiget han seg med filosofiske og politiske temaer og argumenterte blant annet mot atomopprustning.
To gymnasier er oppkalt etter ham, i Germering ved München og i Backnang ved Stuttgart. Det samme er Max-Born-Institut i Berlin.
Hans barnebarn er sangerinnen Olivia Newton-John.
Nordisk Sygeplejeforskning

Nordisk Sygeplejeforskning / Nordisk sykepleieforskning / Nordic Nursing Research er et nordisk, vitenskapelig tidsskrift på nivå 1. Det har som formål å styrke sykepleiefagets vitenskapelige grunnlag gjennom å formidle og spre kunnskap om klinisk og teoretisk forskning og utvikling knyttet til sykepleie, og de vitenskapelige metoder som benyttes i forskningen.
Tidsskriftet utgis av Universitetsforlaget og eies av Dansk Selskab for Sygeplejeforskning og Norsk selskap for sykepleieforskning. Tidsskriftet henvender seg til medlemmer av selskapene og til forskere innen sykepleievitenskap og helsefag, utdanningspersonell innen helsetjenestene, sykepleiere i klinisk praksis og andre fagprofesjonelle.   
Tidsskriftet er tilgjengelig på Universitetsforlagets elektroniske database for tidsskrifter, idunn.no
Statens autorisasjonskontor for helsepersonell

Historie

Per Haugum var direktør for kontoret fra opprettelsen i 2001 til 2010. 
I 2010 sa administrasjonsjefen Liv Løberg opp jobben etter at mediene sa at hun hadde vitnemål fra studiesteder som ikke hadde hørt om henne, og i 2011 ble hun tiltalt, og i 2012 ble hun dømt i Oslo tingrett for å ha forfalsket vitnemål for å skaffe seg lederjobber. Dommen ble rettskraftig i 2012 etter at lagmannsretten forkastet anken.
Nuon Chea

Bakgrunn

Nuon Chea ble født av kinesisk-kambodsjanske foreldre. Nuons far het Lao Liv og drev med handel og dyrket mais. Moren het Dos Peanh og var skredder. Ifølge et intervju med en japansk forsker i 2003 sa Nuon Chea at Liv var kineser, mens Peanh var datter av en kinesisk innvandrer fra Shantou og hans khmer-hustru.
Som barn ble Nuon Chea oppdradd etter både kinesiske og kambodsjanske skikker. Familien gikk til et theravadabuddhistisk tempel for å be, men fulgte også kinesisk folkereligiøse skikker til kinesisk nyttår og qingmingfesten. Nuon Chea begynte på skolen som syvåring og ble undervist i thai, fransk og khmer. Han studerte rettsvitenskap ved Thammasat-universitetet i Bangkok, der han ble medlem av Thais Kommunistiske parti.

Røde Khmer

I 1951 ble han medlem av det indokinesiske kommunistpartiet. Han fortsatte senere i Kampucheas kommunistparti, mer kjent som Røde Khmer, der han gjorde en rask karriere.
Under Røde khmer-styret fra 1975 til 1979 var han Pol Pots nærmeste mann. I perioden 1976–1977 var han formelt regjeringssjef. Nuon Chea holdt seg riktignok ofte i bakgrunnen, men gikk for å være en hard mann uten skrupler.

Overgivelse, rettssaker

Sammen med andre av de øverste, tidligere rødekhmerlederne overgav Nuon Chea seg i desember 1998 til de kambodsjanske myndigheter etter forhandlinger. Statsminister Hun Sen besluttet at det ikke skulle reises tiltale mot Nuon Chea, til tross for at hans rolle i de forbrytelser som var funnet sted under kommuniststyret var omfattende dokumentert. Chea kunne dermed leve som en fri mann i sitt hjem i Pailin, som ligger sørvest i landet og nær grensen til Thailand. Det gjorde han til 19. september 2007. Han ble da arrestert i sitt hjem og ført til Phnom Penh, der han skulle stilles for den internasjonale domstolen i Kambodsja. Den 7. august 2014 ble Chea dømt til fengsel på livstid. Denne dommen anket han i september 2014. Han mente det hadde vært en urettferdig prosess, der viktige vitner ikke var blitt tillatt ført. Straffen ble opprettholdt av Høyesterett i november 2016. 
Nuon Chea ble også stilt til ansvar for folkemord på etniske vietnamesere og på den muslimske minoritet, og for tvangsekteskap og voldtekter.  I november 2018 fant Røde Khmer-tribunalet ham skyldig etter tiltalen og dømte ham til livsvarig fengsel for folkemord, forbrytelser mot menneskeheten og grove brudd på Genèvekonvensjonene.
Shinshinto

Shinshinto var et japansk politisk parti, som eksisterte fra 1994 til 1998.
Partiet ble grunnlagt i desember 1994 av tidligere statsminister Toshiki Kaifu ved sammenslutning av flere mindre partier og ble av den grunn ideologisk sprikende. Partiet rommet både moderate sosialister, liberale og konservative. Det gikk med i koalisjonsregjeringen til statsminister Morihiro Hosokawa. Partiet ble fra 1995 og inntil det gikk i oppløsning i 1998 ledet av Ichirō Ozawa.
Shinshinto ble splittet i mindre partier. Flere av disse gikk i sin tur inn i Det demokratiske parti.
Svenska Golfförbundet

Svenska Golfförbundet (SGF) er et idrettsforbund for golfsporten i Sverige, grunnlagt i 1904. SGF består av svenska golfklubber som bedriver golf som idrettslig virksomhet ifølge Riksidrottsförbundets regler.
SGFs hovedoppgave er å utvikle og administrere sporten for medlemmene, hvilket innebærer utdanning av ledere og instruktører, arrangere riksdekkende turneringer, nominere amatørlandslag samt utvikle ungdomsvirksomheten. SGF er også ansvarlig for golfreglene samt slope- og handicapsystemet.
Wutunsk

Wutunsk (kinesisk: 五屯话; pinyin: Wǔtún huà) er et kreolspråk som snakkes av omkring 2,000 mennesker, de fleste av dem monguorer i fylket Tongren i provinsen Qinghai i Folkerepublikken Kina. Wutunsk er en blanding mellom tibetansk, sørøstlige mongolske språk og kinesisk.
Incadorcus ashaninka

Utseende

En middelsstor (ca. 20 millimeter), blank, svart hjortebille. Kroppen har gjerne en litt matt glans. Hannens kjever er noe forstørrede, kraftige, knivformede, påfallende asymmetriske, med høyre og venstre mandibel tydelig ulike. Pronotum er rundet, bredest foran, mye bredere enn dekkvingene, som er helt mørke hos denne arten.

Utbredelse

Arten er utbredt i Andesfjellene i Peru (Satipo).
Reichsmarschall

Reichsmarschall (Riksmarskalk), var den høyeste militære graden i Tyskland under andre verdenskrig. Graden ble opprettet i 1940 og Hermann Göring er den eneste som har innehatt denne.
Graden oppsto allerede på 1100-tallet i det tysk-romerske riket, men hadde aldri den prestisjen som den senere fikk i det nasjonalsosialistiske Tyskland. Graden ble ikke brukt under det tyske keiserdømmet eller under første verdenskrig
Under andre verdenskrig ble Hermann Göring som den eneste utnevnt til Reichsmarschall av Adolf Hitler. Göring var øverstkommanderende for Luftwaffe og hadde en rekke andre flotte titler, som ministerpresident og innenriksminister i Preussen, generaljaktmester og økonomiminister.
Hitler utnevnte Göring til Reichsmarschall for slik å markere at han var en av de viktigste medarbeiderne i den tyske generalstaben. Tanken var at Göring skulle overta om Hitler ble drept, slik at etterfølgelsen var tydelig for å unngå muligheten for kaos. Imidlertid var det Großadmiral (storadmiral) Karl Dönitz som ble utnevnt spesielt i forkant av Hitlers selvmord 30. april 1945. Dönitz var ikke klar over dette før han ble meddelt dette dagen etter av Martin Bormann og Joseph Goebbels.
Folkerepublikken Kinas utenriksministerium

Folkerepublikken Kinas utenriksministerium (forenklet kinesisk: 中华人民共和国外交部; tradisjonell kinesisk: 中華人民共和國外交部; pinyin: Zhōnghuá Rénmín Gònghéguó Wàijiāobù) er det regjeringsorgan i Folkerepublikken Kina som har utøvende myndighet for anliggender vedrørende landets forbindelser til andre land i verden. Det er underordnet Folkerepublikken Kinas statsråd.
Ministeriets hovedkontorer er i bydistriktet Chaoyang i Beijing. Det forestår kontakten til andre lands ambassader og sender ut diplomater til andre land, det forestår forhandlinger og undertegner multilaterale og bilaterale avtaler. Det representerer landets interesser i FN og i andre internasjonale organisasjoner.
Azobenzen

Azobenzen er en kjemisk forbindelse som består av to fenyl ringer sammenbundet av en N=N dobbelbiding. 'Azobenzene' eller bare 'azo' utgjør en egen klasse av molekyler som inneholder en azobenzenstruktur, som kan tilhøre ulik funksjonell gruppe fra fenylringene. Forbindelsene burde formelt kalles 'diazener', som er fargesterke og er brukt til fargestoff i ulike industrier.